b'\n_START_ARTICLE_\nRobert Charles Wilson\n_START_SECTION_\nVia\xc8\x9ba\n_START_PARAGRAPH_\nWilson s-a n\xc4\x83scut \xc3\xaen Statele Unite, \xc3\xaen California, dar a crescut \xc3\xaen apropiere de Toronto, Ontario. \xc3\x8en afara unei alte perioade scurte de la \xc3\xaenceputul anilor \'70, petrecut\xc4\x83 \xc3\xaen Whittier, California, el \xc8\x99i-a tr\xc4\x83it majoritatea vie\xc8\x9bii \xc3\xaen Canada \xc8\x99i, \xc3\xaen 2007, a devenit cet\xc4\x83\xc8\x9bean al acestei \xc8\x9b\xc4\x83ri. A locuit o vreme \xc3\xaen Nanaimo, Columbia Britanic\xc4\x83 \xc8\x99i, pentru o scurt\xc4\x83 perioad\xc4\x83 de timp, \xc3\xaen Vancouver. Acum locuie\xc8\x99te \xc3\xaen Concord, Ontario, la nord de Toronto. Are doi fii, Paul \xc8\x99i Devon.\n_START_SECTION_\nCariera literar\xc4\x83\n_START_PARAGRAPH_\nOpera sa a c\xc3\xa2\xc8\x99tigat premiul Hugo (pentru romanul Turbion), premiul memorial John W. Campbell (pentru romanul Cronoli\xc8\x9bii), premiul memorial Theodore Sturgeon (pentru nuveleta "The Cartesian Theater"), trei premii Aurora (pentru romanele Blind Lake \xc8\x99i Darwinia \xc8\x99i povestirea "The Perseids"), \xc8\x99i premiul Philip K. Dick (pentru romanul Mysterium). Julian Comstock: A Story of 22nd-Century America a fost nominalizat \xc3\xaen 2010 la premiul Hugo pentru "Cel mai bun roman"._NEWLINE_Pe l\xc3\xa2ng\xc4\x83 romanele de mai jos, el este autorul culegerii de povestiri The Perseids and Other Stories. Prima lucrare i-a fost publicat\xc4\x83 \xc3\xaen num\xc4\x83rul din februarie 1975 din Analog Science Fiction, sub numele de Bob Chuck Wilson. Mai t\xc3\xa2rziu a colaborat la reviste ca F&SF, IASFM, Realms of Fantasy sau Northern Stars._NEWLINE_Stephen King l-a numit pe Wilson "probabil cel mai bun scriitor science fiction care scrie \xc3\xaen ziua de azi"._NEWLINE_Agentul literar al lui Wilson este Shawna McCarthy. Cele mai noi c\xc4\x83r\xc8\x9bi ale lui (inclusiv Blind Lake, Turbion \xc8\x99i Axa) au fost publicate de Teresa Nielsen Hayden de la Tor Books._NEWLINE_Turbion este prima carte a unei trilogii care se continu\xc4\x83 cu Axa \xc8\x99i se finalizeaz\xc4\x83 \xc3\xaen Vortex. Turbion a c\xc3\xa2\xc8\x99tigat premiul Hugo pentru "Cel mai bun roman" \xc3\xaen 2006._NEWLINE_Nuvela Julian: A Christmas Story (2006) a fost publicat\xc4\x83 de PS Publishing \xc3\xaen 2007 \xc8\x99i a fost finalist\xc4\x83 a premiului Hugo. O versiune extins\xc4\x83 la lungimea unui roman, Julian Comstock: A Story of 22nd-Century America, a fost publicat\xc4\x83 de Tor \xc3\xaen 2009.'